b'\n_START_ARTICLE_\nRunde fyr\n_START_SECTION_\nHistorie\n_START_PARAGRAPH_\nDa Runde fyr ble opprettet i 1767, var det fordi \xc3\xb8kt trafikk langs kysten f\xc3\xb8rte til flere ulykker, og ikke minst rundt Runde var det farlig \xc3\xa5 ferdes. Blant annet hadde det nederlandske handelsskipet Akerendam g\xc3\xa5tt ned like ved Kvalneset, hvor fyret st\xc3\xa5r n\xc3\xa5, i 1725. I starten var fyret mest som en gryte som en holdt fyr i, men i 1826, noen \xc3\xa5r etter at staten tok over, ble det oppgradert til et lukket kullblussfyr. Senere, i 1858, ble det bygd et st\xc3\xb8pejernst\xc3\xa5rn ytterst ute p\xc3\xa5 Kvalneset. Nederste del av dette t\xc3\xa5rnet er bevart p\xc3\xa5 Runde, mens resten ble flyttet til Sklinna fyr i Tr\xc3\xb8ndelag._NEWLINE_I 1935 ble fyret ytterligere oppgradert til et betongt\xc3\xa5rn som st\xc3\xa5r lenger oppe i skr\xc3\xa5ningen. Lykten i det nye t\xc3\xa5rnet ble tent 27. august samme \xc3\xa5r. Fyret ble etterhvert mer og mer automatisert og i 2002 var det ikke lenger n\xc3\xb8dvendig med menneskelig overv\xc3\xa5kning og den siste fyrvokteren flyttet ut.\n_START_SECTION_\nBebyggelse p\xc3\xa5 fyrstasjonen\n_START_PARAGRAPH_\nDe gamle fyrene m\xc3\xa5tte overv\xc3\xa5kes n\xc3\xa6rmest d\xc3\xb8gnet rundt, noe som medf\xc3\xb8rte at fyrvokteren m\xc3\xa5tte bo s\xc3\xa5 n\xc3\xa6r som mulig. Per 2005 besto fyrstasjonen av 6 bygg; selve fyrbygningen, smie, 2 bolighus, kombinert fj\xc3\xb8s og l\xc3\xa5ve og olje- og vedbod. I disse husene bodde tidvis sv\xc3\xa6rt mange mennesker. Gjennom \xc3\xa5rene bodde det fyrvoktere, assistenter, koner, barn, guvernanter, tjenestefolk og husdyr. Guvernantene var der for \xc3\xa5 holde skole for barna.'